จำนำข้าวลดฮวบ
น้ำท่วมซัดจำนำข้าวลด4-5 ล้านตันเหลือ 20 ล้านตัน จากเดิมที่คาดไว้ 25 ล้านตันหลังพื้นที่ปลูกข้าวเสียหาย9ล้านไร่
30 ต.ค. 2565

น้ำท่วมซัดจำนำข้าวลด4-5 ล้านตันเหลือ 20 ล้านตัน จากเดิมที่คาดไว้ 25 ล้านตันหลังพื้นที่ปลูกข้าวเสียหาย9ล้านไร่
นายอรุณ เลิศวิไลย์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า โครงการรับจำนำข้าวจะอยู่ที่ 20 ล้านตัน จากเดิมคาดไว้ 25 ล้านตัน เพราะน้ำท่วมทำให้พื้นที่ปลูกข้าวเสียหาย  9 ล้านไร่ และมีปริมาณข้าวเสียหาย 4-5 ล้านตัน
ทั้งนี้ โครงการรับจำนำข้าวจะใช้เงินลดลง 5-6 หมื่นล้านบาท เหลือ 3.5-3.6 แสนล้านบาท จากเดิมที่ 4.1 แสนล้านบาท โดย ธ.ก.ส. จะใช้เงินของธนาคารรับจำนำไปก่อน 9 หมื่นล้านบาท ได้ถึงสิ้นเดือนพ.ย.นี้ และในช่วงต้นเดือนธ.ค. คงต้องเริ่มใช้วงเงินกู้ในส่วนที่ให้กระทรวงการคลังจัดเตรียมไว้ให้
นายอรุณ กล่าวว่า การรับจำนำข้าวขณะนี้มีจำนวน 1.7 แสนตัน คิดเป็นเงิน 2,540 ล้านบาท เพราะเป็นช่วงต้นของการเก็บเกี่ยว โดยชาวนานำข้าวมาจำนำทั้งหมดไม่ได้ขายให้โรงสี เพราะราคารับจำนำสูงกว่าราคาที่โรงสีซื้ออยู่ 3,000 ล้านบาท
ผู้ช่วยผู้จัดการ ธ.ก.ส. กล่าวว่า ธ.ก.ส. ยังได้ออกผลิตภัณฑ์เงินฝากออมทรัพย์พิเศษ โดยอัตราดอกเบี้ยสูงถึง 4% ต่อปี และอัตราดอกเบี้ยที่ได้รับไม่ต้องเสียภาษี ส่วนเงื่อนไขในการฝากเงิน ผู้ฝากต้องเปิดบัญชีเงินฝากขั้นต่ำ 1 แสนบาท และสามารถฝากเงินเพิ่มเติมได้ครั้งละไม่ต่ำกว่า 1,000 บาท ระยะเวลาการฝาก 6 เดือน โดยเริ่มรับฝากเงินตั้งแต่วันที่ 1-30 พ.ย. นี้ ซึ่งในส่วนของการจ่ายดอกเบี้ย ธ.ก.ส. จะจ่ายล่วงหน้าทันที ณ วันที่รับฝากเงิน
ธ.ก.ส. ตั้งเป้าระดมเงินฝากจากโครงการนี้ประมาณ 1.5 หมื่นล้านบาท โดยมีแผนจะนำวงเงินดังกล่าวเป็นเงินทุนสำรองสำหรับปล่อยกู้ตามโครงการของธนาคาร อาทิ โครงการรับจำนำข้าว รวมถึงการปล่อยกู้ให้เกษตรกรเพื่อฟื้นฟูหลังน้ำลดด้วย